2021/0167 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Germaniei

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Germaniei, care s-a adăugat la provocările dinainte de pandemie. În 2019, produsul intern brut pe cap de locuitor (PIB pe cap de locuitor) al Germaniei a fost de 133 % din media UE. Conform previziunilor Comisiei din primăvara anului 2021, PIB-ul real al Germaniei a scăzut cu 4,9 % în 2020 și se preconizează că va scădea cu 1,7 % cumulativ în 2020 și 2021. Deși economia se redresează relativ rapid, anumite aspecte de lungă durată au un impact asupra performanței economice pe termen mediu, în special un dezechilibru între economii și investiții, investițiile private și publice neacoperind în întregime nevoile de investiții, precum și o utilizare sub nivelul optim a potențialului de participare pe piața forței de muncă al grupurilor inactive sau subreprezentate.

(2)La 9 iulie 2019 și la 20 iulie 2020, Consiliul a adresat recomandări Germaniei în contextul semestrului european. În special, recomandările din 2020 ale Consiliului au vizat atenuarea consecințelor imediate ale COVID-19, abordarea în mod eficace a pandemiei și mobilizarea unor resurse adecvate pentru asistența medicală. În sens mai larg, Germaniei i s-a recomandat să majoreze investițiile publice și private, cu un accent pe tranziția verde și tranziția digitală, și în același timp să acorde o atenție deosebită unor domenii precum transporturile, un sistem energetic curat, eficient și integrat, digitalizarea, educația, locuințele și cercetarea și dezvoltarea (C-D). Consiliul a recomandat, de asemenea, îmbunătățirea digitalizării serviciilor publice și a IMM‑urilor, reducerea sarcinii administrative și de reglementare și consolidarea competiției în sectorul serviciilor pentru întreprinderi și al profesiilor reglementate. De asemenea, Consiliul a invitat Germania să redirecționeze impozitarea forței de muncă, să reducă factorii care îi descurajează pe lucrători să lucreze mai multe ore, inclusiv impozitarea ridicată a veniturilor salariale, în special pentru persoanele cu salarii mici și pentru a doua persoană care contribuie la venitul familiei, să protejeze sustenabilitatea pe termen lung a sistemului de pensii, să consolideze condițiile care sprijină o creștere mai mare a salariilor și să îmbunătățească rezultatele educaționale și nivelurile de competențe ale grupurilor defavorizate. În urma evaluării progreselor înregistrate în ceea ce privește punerea în aplicare a acestor recomandări specifice țării la momentul transmiterii planului de redresare și reziliență, Comisia constată că s-a pus în aplicare pe deplin recomandarea privind luarea tuturor măsurilor necesare pentru a aborda în mod eficace pandemia, a susține economia și a sprijini redresarea ulterioară.

(3)La 2 iunie 2021, Comisia a publicat o analiză aprofundată, efectuată în temeiul articolului 5 din Regulamentul (UE) nr. 1176/2011 al Parlamentului European și al Consiliului, cu privire la Germania. În urma analizei sale, Comisia a concluzionat că Germania se confruntă cu dezechilibre macroeconomice cu relevanță transfrontalieră, în special că excedentul de cont curent se menține la niveluri ridicate, reflectând un nivel scăzut al investițiilor în raport cu economiile.

(4)[Recomandarea Consiliului privind politica economică a zonei euro a recomandat statelor membre din zona euro să ia măsuri, inclusiv prin intermediul planurilor de redresare și reziliență, pentru a asigura, printre altele, o orientare politică menită să sprijine redresarea și să îmbunătățească în continuare convergența, reziliența și creșterea durabilă și favorabilă incluziunii. Consiliul a recomandat, de asemenea, consolidarea cadrelor instituționale naționale, asigurarea stabilității macrofinanciare și finalizarea UEM, precum și întărirea rolului internațional al monedei euro.] [If the Council recommendation is not adopted by the time of the CID adoption, please remove the recital].

(5)La 28 aprilie 2021, Germania a transmis Comisiei planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu cadrul juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Asumarea la nivel național a planurilor de redresare și reziliență stă la baza implementării cu succes a acestora, a impactului lor de durată la nivel național și a credibilității acestora la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, în conformitate cu orientările privind evaluarea prevăzute în anexa V la regulamentul menționat.

(6)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Acestea ar trebui să promoveze coeziunea economică, socială și teritorială a Uniunii prin contribuția la cei șase piloni menționați la articolul 3 din Regulamentul (UE) 2021/241.

(7)Implementarea planurilor de redresare și reziliență ale statelor membre va constitui un efort coordonat de investiții și reforme în întreaga Uniune. Prin implementarea coordonată și simultană a acestor reforme și investiții și prin punerea în aplicare a proiectelor transfrontaliere, aceste reforme și investiții se vor consolida reciproc și vor genera efecte de propagare pozitive în întreaga Uniune. Prin urmare, aproximativ o treime din impactul mecanismului asupra creșterii economice și a creării de locuri de muncă în statele membre se va datora efectelor de propagare ale reformelor din alte state membre.

Un răspuns echilibrat care să contribuie la cei șase piloni